再次徐先輩二首  其一
作者：敖陶孫
朝代：宋

paragraphs: 淺聞懲闕漏，小學到凡將。
始制初龍遁，流風漸鳥颺。
汔今緗帙富，益我手抄忙。
半世真書癖，衰年忽酒狂。
壯懷邀汗漫，奇服間庬凉。
身許羲黄上，名卑崔蔡行。
知心屐幾量，闕計木千章。
湖海堪流滯，陳劉略喪亡。
每思辭北闕，直欲老東牆。
度嶺官憔悴，藏山計杳茫。
尚方何日舄，侍女幾時香。
歛板予行役，懷鉛子舉場。
翅垂雖一眚，腹果自三長。
孰使多爲累，還成少不揚。
忽驚投暗璧，曾是獻明璫。
閲世肱三折，論文首一昂。
結歡慚季札，抗對敢元常。
它日聯詩社，前羞李杜光。